SAMBIRU 6
Kumbi Kuwungana ndi Akhristu Anyidu Kutitiwovya Wuli?
Chinanga kuti tingayenda mwakusuzgikiya kuti tifiki ku maunganu, titesesa kusanirika pa maunganu ngachikhristu nyengu zosi. Chinanga kuti tikumana ndi masuzgu ndipuso tivuka pavuli pakuti tagwira ntchitu zuŵa losi, ntchifukwa wuli titesesa kuti tiwunganengi pamoza ndi Akhristu anyidu?
Kutitiwovya kuti tijengi ndi umoyu wamampha. Pakukamba za ŵanthu wo tiwungana nawu mu mpingu, Paulo wangukamba kuti: “Tiŵanaŵaniyanengi.” (Aheberi 10:24) Mazu yanga ngang’anamuwa “kuŵanaŵaniyana mwakuphwere” pamwenga kuziŵana umampha. Mwaviyo, mazu ngaku Paulo ngatitichiska kuti tiŵanaŵaniyengi anyidu. Asani taziŵana umampha ndi mabanja nganyaki ngachikhristu tiwonengi kuti mabanja nganyaki ngakumananga ndi masuzgu nganandi ngakuyanana ndi ngidu kweni ngakupunda ndipu kuziŵa venivi kungatiwovya kuti nasi tipundi.
Kutitiwovya kuti tije pa ubwezi wakukho. Abali ndi azichi wo tiwungana nawu, mbanthu ŵaka cha, kweni ndi mabwezi ngidu. Nyengu zinyaki ticheza limoza nawu. Kumbi kucheza kwaviyo kutitiwovya wuli? Kutitiwovya kuti tiŵaziŵi umampha anyidu ndipu kuchita viyo kutovya kuti tije nawu pa ubwezi wakukho. Asani mabwezi ngidu ngakumana ndi masuzgu, tija akunozgeka kuŵawovya chifukwa cha ubwezi wakukho wo ulipu. (Nthanthi 17:17) Asani ticheza ndi ŵanthu wosi mu mpingu, tilongo kuti ‘tiphweriyana.’—1 Akorinto 12:25, 26.
Titikuchiskani kuti musankhi ŵanthu wo achita khumbu laku Chiuta kuti aje mabwezi nginu. Musaniyengi mabwezi ngaviyo pakati pa Akaboni aku Yehova. Yesesani kuti muwunganengi nasi nyengu zosi.
-
Ntchifukwa wuli ntchinthu chakovya kuti tiwunganengi pamoza?
-
Kumbi ndi zukwanji po mungayanja kuti muziwungani nasi kuti muziŵaziŵi umampha Akaboni aku Yehova?
tum_Latn tum_Latn tum_Latn tum_Latn tum_Latn tum_Latn unk tum_Latn unk nya_Latn